घर में घुसे 5 बदमाशों का मास्क नोचने लगी तो घबराकर भागे, जान बचाने को मां-बाप बालकनी से कूदे थे
The bravery of Tripti Jain came to the fore when she jumped from the balcony of her family's home in Gharaunda, Karnal to save her parents from miscreants. Despite being injured, she managed to scare the attackers away. बदमाश घर में घुसे तो तृप्ति ने बिना डरे एक बदमाश के मुंह से मास्क नोचना शुरू कर दिया।
हरियाणा में करनाल के घरौंडा में कार कारोबारी दंपती विनोद जैन और राजरानी के घर की बालकनी से छलांग लगाने के मामले में बेटी तृप्ति की बहादुरी सामने आई है। सोमवार तड़के बदमाश घर में घुसे तो तृप्ति ने बिना डरे एक बदमाश के मुंह से मास्क नोचना शुरू कर दिया।
यह देख बदमाश पहचाने जाने से डर गया। उसने तेजधार हथियार से तृप्ति की कलाई काटने की कोशिश की। तृप्ति जख्मी हुई, लेकिन विरोध नहीं छोड़ा। यह देख बदमाश घबरा गए और भाग निकले। वहीं जख्मी कार के सेल-परचेज कारोबारी विनोद जैन और पत्नी को अस्पताल में भर्ती कराया गया है। पुलिस ने CCTV फुटेज कब्जे में लेकर जांच शुरू कर दी है।
बहादुर बेटी की जुबानी, पूरी कहानी...
हम तीनों भाई बहन दूसरी मंजिल पर कमरे में सो रहे थे। हमे कुछ भी नहीं पता चला कि बदमाशों ने कैसे दूसरी मंजिल का बाहर वाला दरवाजा खोला। कोई भी आवाज नहीं आई और सुबह 3.35 बजे मुझे आवाज आई कि मम्मी राजरानी चिल्ला रही है।
जैसे ही आवाज आई मैंने अपने रूम का दरवाजा खोला और बाहर निकली। सामने से सीढ़ियों पर मुझे 3 बदमाश आते दिखाई दिए। जिनमें से एक ने अपने मुंह पर सफेद सर्जिकल मास्क लगाया हुआ था। उसके हाथ में डंडा था। दूसरे वाले के हाथ मे एक बड़ी तलवार थी।
वह पहले वाले बदमाश पर झपट पड़ी। उसके मुंह पर पहना सर्जिकल मास्क को नोचकर हटाने की कोशिश की। यह देख बदमाश ने तेजधार हथियार से कलाई पर वार कर दिया। इस झटके से मेरा हाथ उसके मुंह से हट गया। मैं फिर उसकी तरफ झपटी, यह देखकर बदमाश ने मुझे धक्का दिया और फिर तीनों वहां से भाग निकले।
रिकॉर्डिंग से पता चला 4 बदमाश ऊपर आए
तृप्ति ने बताया कि इस घटना के बाद उन्होंने CCTV फुटेज चेक की। उसमें दिखा कि चार बदमाश साथ वाली निर्माणाधीन बिल्डिंग से ऊपर चढ़े। हालांकि घर के अंदर 3 ही दाखिल हुए। बदमाश सफेद रंग की कार में आए थे। इनका पांचवां साथी कार में ही बैठा था। जब बदमाश भागे तो पांचवें ने तुरंत कार स्टार्ट की और चारों को तुरंत उसमें बिठा लिया।
पापा को कंबल से ढककर पीटा, मम्मी बचाने की कोशिश कर रही थी
तृप्ति ने बताया कि बदमाश उनके रूम में नहीं आए। वह सीढ़ियों से सीधे नीचे गए और पापा को कंबल से ढककर पीटने लगे। मम्मी उन्हें बचाने की कोशिश कर रही थी। मम्मी शोर कर रही थी तो बदमाशों ने धमकी दी कि चुप हो जाओ, वर्ना तुम्हें गोली मार देंगे। जिसके बाद मम्मी और ज्यादा शोर करने लगी। जिसके बाद बदमाशों ने मम्मी पापा पर डंडे से वार किया। बदमाशों से बचने के चक्कर में वह बालकनी से नीचे कूद गए। वह रैंप पर गिरे।
बदमाशों के भागते पता चला कि मम्मी-पापा नीचे गिरे हैं
तृप्ति ने बताया कि बदमाश गए तो वह मम्मी-पापा को देखने गई। तब पता चला कि वह बालकनी से नीचे गिर पड़े हैं। उसने तुरंत ताऊ को फोन किया। जिसके बाद ताऊ और कजन आए और मम्मी-पापा को उठाकर घरौंडा अस्पताल में लेकर गए।
लूट के इरादे से आये होते तो कुछ डिमांड करते
तृप्ति ने कहा कि बदमाशों ने सीधा हम पर अटैक किया। अगर कोई चोरी या लूट के इरादे से आये होते तो कोई डिमांड करते, लेकिन उन्होंने ऐसा कुछ नहीं किया। इसके बारे में उन्होंने पुलिस को सारी बात बता दी है।
ये खबर भी पढ़ें...
करनाल में दंपती ने बालकनी से लगाई छलांग:घर में हथियार लेकर घुसे बदमाश, डर से कूदे; बेटी पर भी किया हमला
हरियाणा में करनाल के घरौंडा में कार सेल-परचेज व्यापारी के घर में घुसे बदमाशों ने पति-पत्नी को बंधक बना लिया। जान बचाने के लिए दंपती ने घर की बालकनी से छलांग लगा दी। जिसके बाद बदमाश भी कार में सवार होकर वहां से फरार हो गए। दोनों घायलों को अस्पताल में भर्ती करवाया। दोनों के छत से गिरते हुए CCTV में कैद हो गए पूरी खबर पढ़ें